एक बार एकादशी की रात्रि को जागरण-कीर्तन हो रहा था। भगवद्भक्तों को बड़ी प्यास लगी। तब श्रीनामदेव जी जल लाने के लिए नदी पर गये, प्रेतभय से दूसरों को जाने का साहस न था। श्रीनामदेव जी को आया देखकर महाविकरालरूपधारी प्रेतराज अपने साथियों-समेत आकर चारों ओर फेरी लगाने लगा। उसका स्वरूप एवं उसकी माया देखकर श्रीनामदेव जी थोड़ा भी भयभीत न हुए, उसे अपने इष्ट का ही स्वरूप माना और उन्होंने फेंट से झाँझ निकालकर तत्काल एक पद गाया और प्रणाम किया। भगवान तो बड़े ही दयालु हैं, प्रेतराज न जाने कहाँ गया। शोभाधाम श्यामसुन्दर प्रकट हो गये, जिनका दर्शन करके श्रीनामदेव जी परम प्रसन्न हुए और जल लाकर भक्तों को पिलाया।